Folketing
2004-10-07

Det var jo ikke mange ord, der var i statsministerens åbningstale om miljøet. Derfor havde jeg glædet mig til at høre den konservative tale, og der var sådan antydningen af en lidt anden tilgang til miljøpolitikken. Der blev talt om behovet for en aktiv og offensiv miljøpolitik, og der blev sagt, at på miljøområdet er der virkelig behov for værdier og vilje til at gøre noget. Det er jeg helt enig i. Jeg synes bare, det er ærgerligt, at det ikke bliver fulgt op på det konkrete plan. Hvordan kan det være, at der i lovkataloget ikke er nogen initiativer på miljøområdet overhovedet, bortset fra at implementere nogle EUdirektiver og følge op på strukturreformen? Derudover er der intet. Er det virkelig værdier og visioner? Er det aktivt og offensivt på miljøområdet? Hvorfor er der ikke noget om kemikalier i vores hverdag? Hvorfor er der ikke en indsats mod den stigende svineproduktion? Hvorfor er der ikke nogen ord om at gøre noget for at flytte penge fra landbrugsstøtten til naturformål, som vi har haft mulighed for? Hvor er den aktive, offensive miljøpolitik fra Det Konservative Folkeparti, som man selv har efterlyst? (Kort bemærkning).